Polisie ondersoek bejaarde vroue se moord in GermistonArgieffoto: Kent Williamson Twee bejaarde vroue, ŉ ma en ŉ dogter onderskeidelik 70 en 91 jaar oud, is Woensdag by hul huis in Lambton, Germiston in Gauteng vermoor. “Een van die ma se dogters het omstreeks 14:00 op hul liggame afgekom by hul huis in Webberweg,” het kol. Lungelo Dlamini, woordvoerder van die polisie, gesê. “Die vroue is vermoedelik verskeie kere met ŉ stomp voorwerp aangeval.” Dlamini het gesê die polisie vermoed in hierdie stadium dat hulle na hul huis agtervolg is, en die huis is geplunder. “Dit is nog nie duidelik wat presies gesteel is nie.” Niemand is nog in hegtenis geneem in verband met die moorde nie. Die polisie se ondersoek duur voort. Lt.genl. De Lange, die provinsiale polisiekommissaris, het haar skok uitgespreek oor die moorde.